KIRJALLINEN KYSYMYS E-2756/02 esittäjä(t): Jan Mulder (ELDR) komissiolle. Puolalaisen Sapard-ohjelman maksuelimen poliittiset virkanimitykset.



Virallinen lehti nro 092 E , 17/04/2003 s. 0205 - 0206



KIRJALLINEN KYSYMYS E-2756/02 esittäjä(t): Jan Mulder (ELDR) komissiolle (1. lokakuuta 2002) Aihe: Puolalaisen Sapard-ohjelman maksuelimen poliittiset virkanimitykset Viimeaikaisten raporttien mukaan Sapard-ohjelman puolalaisen maksuelimen avainhenkilöt on vaihdettu poliittisin perustein. Näistä Puolan Kansanpuolueen (PSL) jäsenten poliittisista virkanimityksistä kertovissa raporteissa viitataan siihen, että komissio on ottanut yhteyttä puolalaisiin viranomaisiin asian johdosta. 1. Onko viimeaikaisissa virkanimityksissä Puolassa rikottu millään tavoin Puolan ja EU:n välisiä Sapardia koskevia sopimuksia? 2. Katsooko komissio, että nykyinen maksuelin voi toimia riippumattomasti ja onko sen henkilöstö kykenevää ja pätevää suoriutumaan työstään Euroopan yhteisöjen kanssa tehtyjen sopimusten mukaisesti? Kuinka komissio valvoo Sapard-elimen toimintaa ennen laajentumista? 3. Onko komissio saanut tietoja vastaavista poliittisista nimityksistä muiden ehdokasvaltioiden Sapard-maksuelimissä? Franz Fischlerin komission puolesta antama vastaus (11. marraskuuta 2002) Vaikka henkilöstön nimittämistä ei nimenomaisesti käsitellä monivuotisessa rahoitussopimuksessa (MAFA), sen A osan 5 artiklan 4 kohdassa edellytetään, että toimivaltaisen viranomaisen on toimitettava ehdotetut muutokset Sapard-viraston täytäntöönpano- tai maksujärjestelyihin viraston hyväksymisen jälkeen komissiolle tarkastelua varten ennen niiden täytäntöönpanoa. Koska alueellisten toimistojen johtajat toimivat Puolassa hyvin itsenäisesti (mihin sisältyy sopimusten allekirjoittaminen edunsaajien kanssa), on perusteltua katsoa heidät avainhenkilöiksi, jotka siten kuuluvat 5 artiklan 4 kohdan soveltamisalaan. Puolan viranomaisia muistutettiin siitä, että tulevaisuudessa komissio odottaa saavansa etukäteen tiedon tällaisista muutoksista, ja niiltä pyydettiin yksityiskohtaisia tietoja henkilövaihdoksia koskevista raporteista. Puolalle myönnettävän tuen hallintoa koskeva päätös tehtiin kesäkuussa 2002. Käyttäen perustana alueellisiin toimistoihin ja Sapard-viraston pääkonttoriin tehtyjä tarkastuskäyntejä komissio katsoi kyseisenä aikana, että sekä alueellisella että kansallisella tasolla oli riittävästi henkilöstöä ohjelman hallinnoimiseksi. Tämän jälkeen komissio sai kansalliselta tulojen ja menojen hyväksyjältä täydentävät kirjalliset vahvistukset siitä, että 16 alueellisen toimiston johtajasta kaksi on erotettu ja kaksi on eronnut virastaan. Tilanne on vastaava 32 apulaisjohtajan tapauksessa. Puolan viranomaiset toimittivat myös (pyynnöstä) kussakin alueellisessa toimistossa työskentelevien henkilöiden tarkan nimiluettelon. Nämä seikat tarkistettiin viimeisimmän tarkastuskäynnin aikana. Komissiolla on käytössään valvontaa varten useita välineitä. Hyväksymistä seuraava ensimmäinen askel on tavanomaisesti tarkastushavaintoja koskevassa kirjeessä esille tuotujen asioiden seuranta. Kirjeessä viitataan yleensä ehdotettuihin valvonnan parannuksiin. Kunkin Sapard-viraston sisäisen tarkastuksen yksikön on myös käsiteltävä uudelleen ensimmäisen hakemuserän hakemukset ja tarkastettava valituslupamenettelyt, jotta voitaisiin varmistaa päätöksenteon oikeellisuus. Näiden toimenpiteiden tulokset ilmoitetaan komissiolle, ja siten annetaan ajoissa merkki mahdollisista ongelmista. Lisäksi ennen neljännesvuosittaisen menoilmoituksen hyväksymistä ja sen mukaisten menojen maksamista komissio tarvitsee näytön siitä, että tällainen ilmoitus on vastaanotettu ja että se on todettu tyydyttäväksi. Pitkällä aikavälillä käytetään kolmea täydentävää seurantamenettelyä: - Hyväksyttyihin Sapard-virastoihin sovelletaan samoja tilien tarkastus- ja hyväksymismenettelyjä kuin Euroopan maatalouden ohjaus- ja tukirahaston (EMOTR) alaisiin jäsenvaltioiden maksajavirastoihin. - Monivuotisen rahoitussopimuksen liitteessä olevan B osan 7 artiklan mukaisesti kunkin ehdokasvaltion on perustettava seurantakomitea, jonka tehtävänä on muun muassa arvioida ohjelman tavoitteiden saavuttamisessa tapahtunutta edistystä ja ehdottaa tarvittaessa muutoksia kyseiseen ohjelmaan. - Monivuotinen rahoitusohjelma edellyttää virastoja myös toimittamaan (ks. liitteessä olevan B osan 8 artikla) vuosikertomukset ohjelman täytäntöönpanosta tarkastelua varten. Komissio on kiinnostunut ennen viraston hyväksymistä ja sen jälkeen palvelukseen otettavien henkilöiden teknisestä pätevyydestä ja siitä, millaiset tiedot heillä on menettelytavoista, mutta ei heidän poliittisista näkemyksistään. Samanlainen tilanne syntyi Bulgariassa, jossa toinen Sapard-viraston apulaisjohtajista erotettiin ilmoittamatta asiasta etukäteen komissiolle ja esitettiin väitteitä siitä, että monet muutkin henkilöt joutuivat kokemaan saman kohtalon viraston hyväksymisen aikaan. Maksupyyntöä lykättiin siihen saakka, että tapaukseen liittyvät seikat saatiin vahvistetuksi pyytämällä tietoja. Tiedot toimitettiin asianmukaisesti, mikä mahdollisti maksun suorittamisen, ja lisää tukea tilintarkastusta varten saatiin seurantatarkastuksesta, jossa tehdyt havainnot olivat tyydyttävät.